A Bizottság 1119/97/EK rendelete
(1997. június 19.)
az 1997-es évre alkalmazandó átmeneti határidő megállapításának tekintetében a 2200/96/EK tanácsi rendelet részletes alkalmazási szabályainak megállapításáról szóló 411/97/EK és 412/97/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gyümölcs- és zöldségpiac közös szervezéséről szóló, 1996. október 28-i 2200/96/EK tanácsi rendeletre [1] és különösen annak 57. cikkére,
mivel a működési programok, működési alapok és a közösségi pénzügyi támogatás tekintetében a 2200/96/EK tanácsi rendelet részletes alkalmazási szabályainak megállapításáról szóló, 1997. március 3-i 411/97/EK bizottsági rendelet [2] 15. cikke megállapítja a javasolt működési programok benyújtása és jóváhagyása tekintetében az 1997-es évre alkalmazandó átmeneti rendelkezéseket; mivel az említett cikk (2) bekezdése előírja, hogy az illetékes nemzeti hatóságnak három hónapon belül döntenie kell a benyújtott javaslatokról; mivel - bizonyos kivételes esetekben - az említett határidő rövidnek bizonyulhat, és az érdekelt termelői szervezeteket hátrányos helyzetbe hozhatja; mivel ezért ez utóbbiak érdekében biztosítani kell a tagállamok részére a lehetőséget, hogy kellően indokolt esetben két hónappal meghosszabbítsák az említett határidőt;
mivel a 2200/96/EK rendelet 12. cikke (1) bekezdésének a) pontja három hónapban állapítja meg azt a határidőt, ameddig a tagállamoknak dönteniük kell a termelői szervezetek által elismerés céljából benyújtott kérelmekről; mivel az említett rendelkezés alkalmazásának első évében várhatóan előforduló bizonyos kivételes esetekben a határidő rövidnek bizonyulhat és hátrányos helyzetbe hozhatja az érdekelt termelői szervezeteket; mivel ez utóbbiak érdekét szolgálja az, hogy a tagállamoknak megengedjék, hogy kellően indokolt esetben - az 1997-es évre vonatkozó kivételes intézkedésként - két hónappal meghosszabbítsák az említett határidőt; mivel, ezért, átmeneti intézkedést szükséges beiktatni a 2200/96/EK tanácsi rendeletnek a termelői szervezet elismerése tekintetében történő alkalmazására vonatkozó részletes szabályok megállapításáról szóló, 1997. március 3-i 412/97/EK bizottsági rendeletbe [3];
mivel az e rendeletben előírt intézkedések összhangban vannak a Gyümölcs- és Zöldségpiaci Irányítóbizottság véleményével,
ELFOGADTA EZT A RENDELETET:
1. cikk
A 411/97/EK rendelet 15. cikkének (2) bekezdése helyébe a következő rendelkezés lép:
"(2) Az illetékes nemzeti hatóságnak három hónapon belül döntenie kell a benyújtott javaslatokról. Az érintett termelői szervezetek érdekében a tagállamok kellően indokolt esetben két hónappal meghosszabbíthatják az említett határidőt. Az elismerést el nem nyerő termelői szervezetek által benyújtott működési programjavaslatokat automatikusan visszautasítják."
2. cikk
A 412/97/EK rendelet a 9. cikk után a következő 9a. cikkel egészül ki:
"9a. cikk
Az 1997-es évre vonatkozó átmeneti intézkedésként az érintett termelői szervezetek érdekében a tagállamok kellően indokolt esetben két hónappal meghosszabbíthatják a 2200/96/EK rendelet 12. cikke (1) bekezdésének a) pontjában említett határidőt."
3. cikk
Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1997. június 19-én.